C 184/18
SK
Úradný vestník Európskej únie
25.5.2023
Stanovisko Európskeho hospodárskeho a sociálneho výboru – Výstavba z dreva na zníženie emisií CO2 v stavebníctve (prieskumné stanovisko na žiadosť švédskeho predsedníctva Rady EÚ) (2023/C 184/04)
Spravodajca: Rudolf KOLBE Spoluspravodajca: Sam HÄGGLUND
Žiadosť o konzultáciu
švédske predsedníctvo Rady EÚ, 14. 11.
2022
Právny základ
článok 304 Zmluvy o fungovaní Európskej únie
Rozhodnutie plenárneho zhromaždenia
14. 12.
2022
Príslušná sekcia
sekcia pre dopravu, energetiku, infraštruktúru a informačnú spoločnosť
Prijaté v sekcii
7. 3.
2023
Prijaté v pléne
22. 3.
2023
Plenárne zasadnutie č.
577
Výsledok hlasovania (za/proti/zdržalo sa)
153/2/4
1.
Závery a odporúčania 1.1.
Európsky hospodársky a sociálny výbor (EHSV) považuje stavebné materiály na biologickej báze za dôležitý prvok ekologickej transformácie.
Zväčšovanie podielu dreva v stavebníctve na zníženie emisií uhlíka sa musí podporovať aktívnym a udržateľným obhospodarovaním lesov v EÚ a nesmie sa mu brániť politickými obmedzeniami.
1.2.
Vzhľadom na to, že úlohou verejného sektora je ísť príkladom, vyzýva EHSV členské štáty, aby pri verejných budovách zväčšili rozsah využívania dreva, ktoré je pod celkovým priemerom.
1.3.
EHSV sa tiež domnieva, že dôležitým prostriedkom na využitie potenciálu drevostavieb sú také opatrenia na podporu výskumu, vývoja a inovácií v oblasti alternatívnych stavebných materiálov, ktoré budú ľahko dostupné pre MSP.
1.4.
EHSV navrhuje, aby sa z hľadiska kvality projektovania skúmala nevyhnutnosť prekážok výstavby z dreva vyplývajúcich z formálnych, právnych a technických požiadaviek, a konštatuje, že treba umožniť také inovácie, ktoré budú zodpovedať technickému vývoju nielen dodržiavaním noriem, ale aj použitím „rovnocenných alternatívnych riešení“.
1.5.
Keďže používaniu obnoviteľných stavebných materiálov bránia aj rozdielne stavebné právne predpisy, EHSV požaduje opatrenia na ich zjednotenie, pričom za dôležitú hnaciu silu považuje iniciatívu Nový európsky Bauhaus.
1.6.
EHSV odporúča, aby sa na kvalifikované posúdenie udržateľnosti počas životnosti budov a porovnávanie vplyvov na životné prostredie dôsledne využívalo posudzovanie ich celého životného cyklu.
1.7.
EHSV zdôrazňuje význam minimálnych noriem pre emisie uhlíka počas celej životnosti budov a zodpovedajúce povinné nahlasovanie týchto emisií v celom stavebníctve.
1.8.
EHSV považuje smernicu o energetickej hospodárnosti budov za dôležitý politický nástroj na stanovenie požiadaviek na znižovanie emisií uhlíka počas životnosti budov.
Vyzýva Európsku komisiu, aby vypracovala taký systém certifikácie týchto emisií, ktorý v plnej miere zohľadní úlohu výrobkov z dreva pri kompenzácii emisií.